L-ewwel diskors li qal il-Prim Ministru ma tantx jagħmel sens. Hu qal li l-mozzjoni tan- no confidence turi li Joseph Muscat m'għandux maġġoranza warajh, iżda lanqas hu m'għandu maġġoranza għaliex Franco Debono ma vvotax favur il-gvern tiegħu u wara kollox hu suppost jiggverna u għalhekk għandu bżonn jara minn fejn se jġib il-maġġoranza. Jidher ċar li l-intenzjoni tal-gvern hija li jkompli jiggverna minkejja li Franco Debono diġa qal li mhux se jagħlaq ħalqu u ħadd ma' jaf kif se jivvotafil- money bills tal-baġit li dalwaqt jitilgħu fil-parlament għad-diskussjoni u r-ratifikazzjoni. Jekk jivvota kontra, il-gvern awtomatikament ikollu vote of no confidence u jrid u ma jridx ikollu jxolji l-parlament . Min-naħa l-oħra, il-Prim Ministru diġa stqarr li se jmur kontra dak li qal ftit jiem ilu f'Ħaż-Żebbuġ fejn spjega li mhux se jibqa' jiggverna jekk ma jkollux maġġoranza ċara u għal darb'oħra għamel U-turn oħra. Fuq Franco Debono għandna ħafna xi ngħidu għaliex l-unika raġuni għalfejn astjena hija biex iżomm il-parlament ostaġġ u taħt idejh. Il-paroli fil-vojt li qal li jħobb il-pajjiż kienu kollha kliem fieragħ għaliex kieku vera ħabb il-pajjiż kien jivvota favur jew kontra għax b'dan il-mod biss kien jassigura li l-pajjiż jerġa jkun stabbli. Aħna tal-Mazzun naħsbu li l-aġir ta' Franco Debono hija waħda t'ego li dan jaħseb li hu aħjar minn ħafna minn sħabu u jrid li jingħata għarfien ta' l-intelliġenza u l-abilita' tiegħu. Issa ma joqgħodx jipprova jimpressjonana bil-patrijottiżmu żejjed għax il-votazzjoni tiegħu kixfet eżattament x'inhu u dak il-paroli kollu li se jwaqqa' l-gvern u jrid lil Gonzi jirreżenja jew imur għall-elezzjoni kienu kollu bluff. Kif ġew l-affarijiet issa Franco tilef ħafna mill-kredibilita' li kellu u rridu naraw kif din se jġibha lura fis-seduti tal-parlament li ġejjin, u rnexxielu jxellifha ma' kulħadd kemm mal-Laburisti kif ukoll man-Nazzjonalisti u anke ma' dawk li kienu qed iqisuh bħala politiku ta' kuraġġ li mhux lest iħalli lil ħadd jirrombbla minn fuqu. Jekk Franco Debono ma jurix snienu fil-parlament fil-jiem li ġejjin jibqa' ma jiġborx ġieħu, kulħadd ikollu raġun iqisu ta' vavu li għax ma ngħatax iċ-ċejċa jagħmel plejtu u lest li jfotti l-pajjiż kollu bil-qrid tiegħu.
Gonzi – imkaħħal mal-poter!